**AN tEARRACH**

**Antonio Vivaldi**

**Torthaí Foghlama**

*1.11 – struchtúr píosa ceoil a léiriú go fisiciúil nó le híomhánna.*

*1.14 – comparáid a dhéanamh idir píosaí ceoil le cumadóirí éagsúla ó thíortha éagsúla, ach iad a bheith comhchosúil de réir ré agus stíle.*

*2.9 – an bealach a ndéantar fuaim in uirlisí a shainaithint, a láidreachtaí agus a laige i gceolchasadh a léiriú.*

*3.3 – staidéar a dhéanamh ar stíl ceol stairiúil faoi leith; anailís a dhéanamh ar na teicnící atá coitianta sa stíl.*

**Ceol sa Ré Bharócach**

Seinneadh ceol den chuid is mó sa ré seo i dtithe na n-uaisle. Bhíodh grúpaí/ensembles beaga i gceist dá bharr sin agus ní raibh na huirlisí rófhorbartha ag an am. Bhí nós ann ornáidíocht a bheith le feiceáil agus le cloisteáil sna healaíona éagsúla agus mar sin cloistear tríleach go minic sa cheol Barócach. Bhíodh an uigeacht cuntraphointe nó ilfhónach an chuid is mó den am, le línte ceoil ag trasnú a chéile chun áilleacht a chruthú. Is minic nach mbíodh a fhios ag cumadóirí cé na huirlisí a bheadh i láthair ag ceolchasadh agus mar sin chumadh siad ceol do mhéarchlár agus dorduirlis chun bunús a choinneáil leis an bhfuaim. Clárchruit an uirlis mhéarchláir ba choitianta ag an am, agus dordveidhil is minice a sheinneadh léi. Tugadh *basso continuo* ar an dá uirlis seo le chéile. Bhíodh an tsraith dhamhsaí coitianta – bailiúchán de dhamhsaí éagsúla.

**Sainmhínithe**

**Caidéinse:** Píosa ceoil casta a sheinntear ar uirlis aonair, léiríonn sé talann an tseinnteora.

**Ceannasach:** Gléas só. Má thosaíonn píosa i mórghléas C, go minic modhnaíonn an ceol go dtí an ceannasach – mórghléas G. Ciallaíonn sé sin go mbeidh F# ann ar feadh tamaill. Tugtar an ceannasach ar an ngléas nua. Ní fhanann sé rófhada sa ghléas nua sula dtéann sé ar ais go dtí an tonach (mórghléas C).

**Ceol Tuairisciúil:** Ceol a léiríonn pictiúr nó a insíonn scéal gan focail a úsáid. Bunaítear an ceol go minic ar dhán, ar scéal, ar atmaisféar nó ar phictiúr.

**Continuo:** Feidhm an *basso continuo* ná na cordaí a chomhlánú in airde raon meánach os cionn an doird toisc go raibh airde ard ag ana-chuid uirlisí sa ré Bharócach. Rinne an chlárchruit tobchumadh ón ‘dord figiúrtha’.

**Dord figiúrtha: U**imhreacha a scríobhadh faoin dordlíne, áit a seasann gach uimhir don idirchéim os cionn an doird. Mar shampla má tá 6 agus 4 scríofa faoin nóta C sa dord, seinntear A (6ch os cionn C) agus F (4ch os cionn C). Bhí sé saghas cosúil le duine a bheith ag léamh ó chordaí Am, F, Bbm – ní bhíonn na nótaí ar fad scríofa amach ach tuigeann an seinnteoir cé na nótaí atá i gceist.

**Dúnadh Iomlán/foirfe:** Cosúil le lánstad sa cheol, déanta suas de dhá chorda: V – I. Le fáil ag deireadh gluaiseachta go minic, agus riachtanach nuair atá athrú gléis (modhnú) i gceist.

**Mionghléas Coibhneasta:** Tá an gléaschomhartha céanna ag an mionghléas agus mórghléas coibhneasta. Mar shampla tá mórghléas C agus mionghléas A gaolta le chéile mar go bhfuil an gléaschomhartha céanna acu. Tá mórghléas E mór agus mionghléas C# gaolta le chéile mar go bhfuil ceithre ghéar (#) sa dá ghléas.

**Ripieno:** An grúpa mór uirlisí sa choinséartó grosso. Tugtar an **concertino** ar an ngrúpa beag uirlisí.

**Ritornello:** Foirm cheoil ina dtagann an phríomhchuid (A) ar ais arís agus arís eile, i ngléasanna éagsúla, agus idir téamaí eile ceoil. An-choitianta sa Ré Bharócach. Cosúil le foirm rondó a tháinig chun cinn sa Ré Chlasaiceach. Tugtar an Téama Ritornello (nó Téama an Ritornello) ar an gceol a bhaineann le cuid A.

**Tremolo:** Seinntear na nótaí an-tapa ar fad, agus is nótaí athsheinnte iad, de ghnáth. Ar na téaduirlisí bogann an bogha an-tapa suas agus síos na sreanga. Cruthaíonn an fhuaim seo teannas.

**Tutti:** Treoir do na huirlisí ar fad seinm le chéile.

**Gluaiseacht 1:** Allegro

**Gléas:** MórghléasE

**Foirm:** Ritornello

‘*Spring has come’*

**Barra 1-13:** Tutti: Téama an Ritornello cloiste go hiomlán ar na TU (téaduirlisí) agus continuo. Tá dhá pháirt ag an Téama Ritornello (barraí 1-6 agus 7-13)

*‘and joyfully the birds welcome it with cheerful song’*

**Barra 13-27:** Aonréadaí le dhá veidhlín eile (1, 2) aithris ar éan le tríleach(**tr)** agus gluaiseachtaí suas/síos sa cheol. Déanann na huirlisí aithris ar a chéile chomh maith.

**Barra 28-31**: Tutti: Tagann an dara páirt den Téama Ritornello ar ais.

*‘and the streams, at the breath of Zephyrs flow swiftly with sweet murmurings’*

**Barraí 31-40:** Tutti: Smaoineamh nua le leathchamáin a bhogann go séimh agus a chuireann monabhar an tsrutha in iúl.

**Barraí 40-44:** Tagann an dara páirt den Téama Ritornello ar ais i mórghléas B. Dúnadh foirfe V-I i mbarra 43-44.

*‘But now the sky is cloaked in black and thunder and lightning announce themselves’*

**Barraí 44-55** Aonréadaí (tutti ag teacht isteach agus amach): Cuirtear stoirm toirní in iúl trí na teicnící seo a leanas a úsáid sa cheol: tríríní, tremolo, scálaí tapa.

**Barraí 55-59:** Tutti: tagann an dara leath den Téama Ritornello ar ais, i mionghléas C# (an mionghléas coibhneasta)

*‘the little birds turn afresh to their sweet song’*

**Barraí 59-65** Aonréadaí ar dtús, ansin tagann Veidhlín 1+2 isteach (sa stíl chéanna le barraí 13-27) ag déanamh aithris ar a chéile, nótaí athsheinnte agus tríleach.

**Barraí 66-82:** Tutti. An chéad pháirt den Téama Ritornello i mórghléas E. Tá caidéinse le tionlacan ag an aonréadaí. Cloistear an dara páirt den Téama Ritornello, rud a thugann an ghluaiseacht go críoch áthasach i mórghléas E (dúnadh V-I).

**Gluaiseacht 2**

Veidhlín mar aonréadaí,

2 veidhlín le maothadóirí agus vióla

Mionghléas C# (Mionghléas coibhneasta)

**Foirm Shaor: A, A1, Coda**

*‘And so on the pleasant flowery meadow under the rustling tree (E), the shepherd sleeps with his faithful dog at his side’*

Déanann séis snítheach an veidhlín tagairt don aoire; cuireann gluaiseacht leanúnach na veidhlíní bogadh na gcrann, an féar agus na bláthanna in iúl. Cuireann an rithim shocair ar an vióla an madra in iúl, é ag tabhairt aire don aoire atá ina chodladh.

**A Barraí 1-18:** Móitíf phoncaithe chiúin ar *ripieno* i mbarra 1 mar inteoir don veidhlín aonarach ag seinm na séise, ag tosnú ar an mionchorda: *mí dó lá*. Bíonn athrú gléis tar éis na séise fada seo ag barra 17-18: modhnú go mionghléas G# (an ceannasach)

**A1 Barraí 19-29:** Cloistear an mhóitíf phoncaithe ón oscailt arís i gcomhair barra amháin agus seinneann an veidhlín aonarach an tséis chéanna le cúpla athrú ag críochnú i mionghléas C#.

**Coda: Barraí 30-39:** Smaoineamh ceoil 4 bharra le tríleach athsheinnte, ag leanúint leis an móitíf phoncaithe. Críochnaíonn an ceol chomh ciúin is a thosaigh sé.

**Obair duitse**

1. Ainmnigh na huirlisí a sheinneann sa phíosa ceoil seo. Déan taighde ar an veidhlín agus déan cur síos ar an mbealach a ndéantar fuaim air sin, agus ar na téaduirlisí coitianta eile. Ainmnigh seinnteoirí éagsúla a bhfuil cáil bainte amach acu ar an veidhlín ach i stíleanna éagsúla, snagcheol, ceol traidisiúnta, ceol clasaiceach san áireamh.
2. Agus úsáid á baint agat as íomhánna, léirigh struchtúir an dá phíosa ceoil seo.
3. Déan liosta de na tréithe a bhaineann le ceol sa Ré Bharócach agus cuir tic leo siúd atá le sonrú sa phíosa ceoil seo.
4. Déan comparáid idir gluaiseacht amháin as an bpíosa ceoil seo, agus píosa ceoil le cumadóir eile a mhair sa Ré Bharócach. Cuir do chuid torthaí sa tábla thíos.

|  |  |  |
| --- | --- | --- |
| Gné den cheol | An tEarrach le VivaldiGluaiseacht: | Do rogha: |
| Séis(eanna) |  |  |
| Rithim |  |  |
| Luas |  |  |
| Comhcheol (armóin) |  |  |
| Mothú |  |  |
| Liricí – an scéal nó míniú |  |  |
| Uigeacht |  |  |
| Tonúlacht |  |  |
| Feidhm an cheoil |  |  |
| An tréithe is láidre den cheol, dar leat. |  |  |
| Do thuairim faoin gceol |  |  |

1. Déan taighde ar Vivaldi. Scríobh cúig phointe eolais faoi.